পাকিস্তানের বিলাল ইরশাদ ইতিহাস গড়লেন। প্রথম ব্যাটসম্যান হিসেবে পাকিস্তানের এই ওপেনার ওয়ানডেতে ট্রিপল সেঞ্চুরি করলেন।
ক্রিকেটে নতুন প্রতিভা খুঁজে বের করার জন্য উদ্যোগ নিয়েছে পাকিস্তান ক্রিকেট বোর্ড। ফজল মাহমুদ টুর্নামেন্টে সিন্ধ প্রদেশের ইরশাদ অবিশ্বাস্য ইনিংস খেলেছেন। স্থানীয় ক্লাব শহিদ আলম ক্রিকেট ক্লাবের হয়ে ইরশাদ খেলতে নেমেছিলেন আল রেহমান ক্রিকেট ক্লাবের বিরুদ্ধে। ওপেন করতে নেমে একের পর এক রেকর্ড গড়েন তিনি। ১৭৫ বলে ৯টি ছক্কা ও ৪২টি চারে ৩২০ রান করে আউট হন। প্রথম ব্যাটসম্যান হিসেবে ওয়ানডেতে তিনশো করার আগে দ্বিতীয় উইকেট জুটিতে জাকির হুসেনের সঙ্গে ৩৬৪ রান তোলেন।  লিস্ট-এ তে জুটিতে এটাই দ্বিতীয় সর্বোচ্চ রান। গত বিশ্বকাপে জিম্বাবোয়ের বিরুদ্ধে ক্রিস গেইল ও মারলন স্যামুয়েলসের ৩৭২ রানই এই জুটির উপরে থাকল।
ইরশাদ ও জাকিরের এমন রেকর্ড গড়ার দিনে রানের পাহাড় গড়েছে তাঁদের দল। ৪ উইকেটে ৫৫৬ রান তুলে ম্যাচ জিতে নেয় ৪১১ রানে। বছরের শুরুতেই টি টোয়েন্টিতে ট্রিপল সেঞ্চুরির দেখা মিলেছিল। দিল্লির মোহিত আহলাওয়াত ৭২ বলে ৩০২ রানের অবিশ্বাস্য ইনিংস খেলতে ৩৯ ছক্কার সঙ্গে ১৪টি চার মেরেছিলেন।